ועדת העבודה, הרווחה והבריאות, כנסת 16, פרוטוקול מספר 240, 2004-08-03 12:00

שאול יהלום: שלום, אני פותח את ישיבת הוועדה.

שאול יהלום: אנחנו דנים היום בעניין הטיפול של המוסד לביטוח לאומי בעניין תושבותם של תושבי ירושלים המזרחית.

שאול יהלום: כזכור לכולם, הראו בטלוויזיה איך אנשים הנזקקים לשירות הביטוח הלאומי מטרטרים בצורה קשה מאוד, הן על ידי איחורים במתן תעודות הזכאות והן על ידי חקירות משפילות.

שאול יהלום: נשמעו טענות שונות, ואנחנו קיימנו כאן ישיבה בנושא בי"ד כסלו, 9 בדצמבר, לפני למעלה מחצי שנה.

שאול יהלום: הובטח לנו אז, כי תוך כמה חודשים הנושא יוסדר.

שאול יהלום: אני קיבלתי מכתב מהקואליציה לזכויות התושבים הערביים במזרח ירושלים, שלפיו הנושא עדיין לא הוסדר.

שאול יהלום: אני רוצה לומר, כחי כל אזרחי המדינה שווים.

שאול יהלום: לא יכול להיות שבגלל שאזרח מסוים הוא יהודי או ערבי, תהיה אפליה לכיוון זה או אחר.

שאול יהלום: כל התושבים שווים, ואין סיבה שאזרח שגר במזרח ירושלים יקבל יחס שונה מאשר אזרח שגר במערב ירושלים.

שאול יהלום: אם מדינת ישראל הכריזה את ריבונותה על מזרח ירושלים, הרי שלכאורה היא אמרה שהיא מכניסה חת כנפי הריבונות אוכלוסייה ערבית שחלקה מרצון וחלקה לא מרצון.

שאול יהלום: מדינת ישראל צריכה להראות שכאשר היא עושה מעשה כזה, הרי שכל חוקיה נשמרים בכבוד כלפי האוכלוסייה הזו, שהיתה זרה למדינה.

שאול יהלום: דווקא כאן צריכים להיות יותר רגישים.

שאול יהלום: יש כאם מידה של הכנסת אורחים, וכאשר אתה מקבל אורח אתה מוציא לכבודו את הכלים היותר יפים מאלה שאתה בעצמך אוכל בהם את ארוחתך.

לימור יהודה: בדיון הקודם הועלו מספר בעיות, כפי שציין יו"ר הוועדה.

לימור יהודה: בסיום הדיון הזה נקבעו כמה הנחיות מרכזיות למוסד לביטוח לאומי.

לימור יהודה: הראשונה היתה לסיים את הטיפול בתיקים שהוגשו עד אפריל 2003, להכין תוכנית לחיסול כלל הפיגורים בכלל, וקביעת כללים ונהלים לביצוע חקירות, לאור התלונות על אופן קיומן של החקירות.

טלב אלסאנע: עד היום לא קיבלתם תשובה.

לימור יהודה: לא קיבלנו תשובה.

לימור יהודה: פנינו אליהם ב-29 בפברואר.

לימור יהודה: אנחנו רוצים לקבל מהמוסד לביטוח הלאומי נתונים לגבי התביעות שהוגשו עד אפריל 2003 שנקבע באופן חד משמעי כי הן חייבות להיות מוסדרות מיד, נתונים לגבי מצב התביעות שהוגשו מאז ועד היום, בשביל לדעת במה דברים אמורים, נתונים לגבי כמות החקירות שנפתחת בתיקים והשיקולים לפתיחת חקירה.

לימור יהודה: בישיבה הקודמת העלה יו"ר הוועדה את השאלה לגבי כמות התביעות שמתקבלות בבית הדין לעבודה בעקבות הגשה של תביעות, והיינו מצפים שגם על זה תינתנה תשובות.

לימור יהודה: הטענה שלנו היא שהרבה תביעות נדחות בצורה לא מבוססת, וקבלת תביעות בבית הדין או היענות של הביטוח הלאומי בעקבות הגשת תביעה, מוכיחה את הטענה הזו.

לימור יהודה: היינו מצפים גם לשמוע על כללים שיסדירו את אופן ביצוע החקירות ויוקם מנגנון לטיפול בתלונות באופן מיידי.

שאול יהלום: המוסד לביטוח הלאומי יכול למור שהוא לא חייב למסור אינפורמציה לגוף שפונה.

שאול יהלום: האם לך יש ידיעה מהאנשים בשטח שהדברים עדיין לא סודרו?

טלב אלסאנע: יש את חוק חופש המידע שמחייב אותם למסור את הנתונים האלה.

לימור יהודה: על פי חוק חופש המידע יש חובה למסור לנו את הנתונים האלה, כי אלה נתונים סטטיסטיים ידועים.

לימור יהודה: לא מדברים על רשימה שמית, אלא רשימה סטטיסטית לגבי אופן הטיפול של המדינה.

לימור יהודה: מעבר לזה, מדובר בנתונים שהתבקשו על ידי הוועדה והיו צריכים להימסר לצדדים בוועדה.

שאול יהלום: השאלה שלי, היא האם הקואליציה מרגישה שחל שיפור, או שהמצב הוא אותו מצב שהיה לפני שנה.

שאול יהלום: אולי אתם אומרים שאתם חשים בשיפור ומאמצים, אבל זה לא האופטימום, לא מה שהובטח ולא מה שצריך להיות.

שאול יהלום: מר מורנו, אני רוצה לשמוע מפיך את השורה התחתונה קודם כל, ואחר כך אנו נרד לפרטים.

שאול יהלום: האם אתה חושב שחל שיפור.

שאול יהלום: אנו שמענו לפי 8 חודשים על מצב מאוד קשה.

שאול יהלום: אני אומר לך, שאני לא יכול להיות אזרח גאה במדינתו לאחר שראיתי בטלוויזיה איך אנשים עומדים ומטורטרים.

שאול יהלום: עצם העובדה שבאים ומחכים בתור כל הלילה ובסוף לא מתקבלים, זה לא בסדר.

קריאה: אתה מדבר על סניף משרד הפנים.

שאול יהלום: מר מורנו, אני רוצה לדעת האם חל שיפור.

אילן מורנו: אני מאמץ את דברייך בפתיחה משני טעמים.

אילן מורנו: הטעם האחד הוא שזה בדיוק מה שאמרתי לחבריי, וגם משום שאנחנו לא מתייחסים לאוכלוסייה כסטטיסטיקה ומספרים, אלא כאל אנשים שזכאים לטיפול נאות כמו כל אזרח, ואפילו יותר מכל אזרח.

דניאלה במברג-אנוש: הוועדה היתה ב-9 בדצמבר, ואתם הייתם צריכים לתת את התשובות לפני 3 חודשים.

שאול יהלום: מיהם שלושת המומחים?

אילן מורנו: יוסי לוין שהיה מפקד אגף החקירות של משטרת ישראל, אברהם צרפתי שהיה שנים רבות משנה לנציב מס הכנסה ולבנה שהיה מפקד אגף החקירות.

אילן מורנו: שלושת הנציגים האלה מונו ביוני 2003

שאול יהלום: אנחנו ישבנו שבדצמבר 2003.

אילן מורנו: החל מדצמבר 2003 פעלנו בנושא תחילת כתיבת הנהלים, עד אשר הוחלט שוועדה חיצונית תעשה את זה.

אילן מורנו: לקח מספר חודשים עד שמונתה הוועדה.

אילן מורנו: ניסינו לתגבר את כוח האדם כדי לשפר את המצב.

שאול יהלום: ביוני 2003 מונתה ועדת שלושה.

שאול יהלום: מה היתה תפקידה של הוועדה הזו?

אילן מורנו: תפקידה היה לבחון את כל מערך החקירות של המוסד לביטוח הלאומי, כולל את הטיפול במזרח ירושלים.

שאול יהלום: מתי הגישה הוועדה את מסקנותיה?

אילן מורנו: הוועדה סיימה את תפקידה בנובמבר 2003.

שאול יהלום: והוחלט שאת הנהלים תעשה ועדה חיצונית.

אילן מורנו: לא רק נהלים.

אילן מורנו: אנחנו נדרשנו לשפר את המצב מעבר לנהלים.

אילן מורנו: שיפור המצב היה כרוך בהגדלה של כוח האדם.

שאול יהלום: האם אתם מסרתם את זה לגוף חיצוני שיישם את המסקנות?

אילן מורנו: לא, מדובר באותם שלושה מומחים.

שאול יהלום: האם היום יש ספר של מסקנות השלושה?

אילן מורנו: עדיין לא.

שאול יהלום: זאת אומרת שהיו במשך חודשים רבים תלונות על המשרד במזרח ירושלים, ביוני 2003 מונתה ועדה והיום אנחנו באוגוסט 2004.

שאול יהלום: מדובר כבר בשנתיים.

שאול יהלום: אני לא מבין איך במשך שנתיים עוסקת ועדה בנושא שקשור לחיי יום יום של אנשים, ואחרי שנתיים עוד אין מסקנות?

שאול יהלום: בשביל מה צריכים את הוועדה הזו?

אילן מורנו: אתה ביקשת את השורה האחרונה.

אילן מורנו: השורה האחרונה היא שמזה 4 חודשים התחלנו לתגבר את כוח האדם הפועל בנושא הקירות במזרח ירושלים ועמדנו בחלק מן ההתחייבויות.

אילן מורנו: בהתאם לדרישות של הוועדה מלפני שנה וחצי, הקטנו את עומק הפיגור של התיקים שהיו בהמתנה.

אילן מורנו: כאשר ישבנו בוועדה הזו לפני שנה וחצי היו 2,800 תיקים.

אילן מורנו: מספר התיקים שבהמתנה ירד ל-1,576 תיקים.

אילן מורנו: בנוסף, הקטנו את עומק הפיגור שעמד אז על 18 חודש, והיום התיקים הותיקים ביותר הם תיקים של הרבעון האחרון של 2003.

אילן מורנו: מתוך 1787 תיקים יש 174 תיקים שהם בהמתנה מהרבעון האחרון של 2003, מאוגוסט 2003, כלומר שנה, ו-1,527 תיקים שהם מינואר עד יוני השנה.

שאול יהלום: כמה חוקרים היו עד לפני שנה וכמה קיימים היום?

שאול יהלום: מר מורנו, אתם תדאגו לתקציב.

שאול יהלום: אפילו שחררנו את המנכ"ל מהישיבה היום, כדי שילך לקבינט ויילחם על התקציב.

שאול יהלום: אנחנו אמרנו, כי המוסד לביטוח הלאומי הוא לא פדרציה.

שאול יהלום: המוסד לביטוח הלאומי הוא מוסד אחד, וכמו שאדם מחכה לתיק ברחביה בירושלים וברמת אביב ג', הוא צריך לחכות לתיק במזרח העיר.

שאול יהלום: אם אין לך בסניף הזה 100 חוקרים, תיקח 100 חוקרים מבית שמש, באר יעקב או רחביה.

שאול יהלום: אנחנו לא יכולים להרשות הבדל.

שאול יהלום: אם בכל מדינת ישראל יחכו לתיקים שנה, אז גם במזרח ירושלים יחכו שנה, למרות מה שאני אמרתי על הכנסת האורחים.

טלב אלסאנע: מדוע ממקדים את העניין רק בבעיית החוקרים, כאשר הבעיה היא בעיה של מדיניות.

טלב אלסאנע: כל המדיניות היא מדיניות מפלה.

שמעון אליאס: אדוני, אני שמח להגיד לך כי מאז הישיבה האחרונה, חל שיפור גדול מאוד בכל מערך החקירה.

שמעון אליאס: כושר הביצוע שלנו גדל.

שאול יהלום: איך כושר הביצוע עלה?

שמעון אליאס: כושר הביצוע עלה בעקבות זה שקיבלנו חוקרים נוספים.

שמעון אליאס: היום יש לנו 7-8 צוותי חקירה.

טלב אלסאנע: כמה היו לכם קודם?

שמעון אליאס: קודם היו לנו 4 צוותי חקירה.

שמעון אליאס: הנקודה החשובה היא מהו כושר ההספק שלנו.

שמעון אליאס: צריך להבין שלא ניתן לקחת היום חוקר ומחר הוא יתחיל לעבוד.

שמעון אליאס: זה כרוך בתהליך הכשרה מסוים.

שמעון אליאס: אנחנו התחלנו בעבודה רצינית החל מחודש מאי, כאשר היום אנו הגענו לשיא כושר הביצוע שלנו.

שמעון אליאס: בחודש אוגוסט ביצענו 800 חקירות.

שמעון אליאס: מדובר בהכפלה של כושר הביצוע שלנו לעומת התקופה בה התקיימה הישבה הקודמת.

שמעון אליאס: זה נובע מתגבור של חוקרים ותקציב לחברות פרטיות שעובדים על התיקים שאנחנו לא יכולים לבצע.

שאול יהלום: גברת יהודה, הם אומרים שכאשר הם באו לכאן בפעם הקודמת היו להם 2,800 תיקים בפיגור, כאשר שיא הפיגור היה 18 חודש, וכי היום אין אף תיק שמפגר יותר משנה.

שאול יהלום: בנוסף, הם אומרים כי תוך שבועיים הם יסיימו לטפל בכל התיקים עד סוף 2003, ויישארו 1,527 תיקים שהטיפול בהם יסתיים בחודשיים וחצי.

שאול יהלום: כלומר, כאשר הם יפתחו את שנת 2005, הם יהיו במצב דומה לזה ברחביה.

לימור יהודה: עו"ד פארס בדק את 100 המקרים שאני דיברתי עליהם, מתוכם 60% מהתיקים נמצאים בהמתנה כבר למעלה משנה.

שאול יהלום: את אומרת שראתם בדקתם 100 תיקים, כאשר מתוכם 60 תיקים נמצאים בהמתנה למעלה משנה.

שאול יהלום: אומר כאן נציג החקירות כי אין דבר כזה, אין תיק שנמצא אצלם למעלה משנה.

שאול יהלום: אני מבקש שתואיל לתת לי את הרשימה, כי יש כאן שתי גרסאות.

שאול יהלום: מלכתחילה אני סומך על אנשי הביטוח הלאומי.

שמואל פניאל: אנחנו דיברנו כאן על בעיות בתחום בחקירות שמשליכות בהמשך על קבלת ההחלטות.

שמואל פניאל: כל מה שאמר שמעון עד עכשיו הוא נכון ואמיתי, ואין שום בעיה לבדוק אותנו בכל שנייה.

שמואל פניאל: השאלה הנשאלת היא האם 100 התיקים שהזכירה לימור, נמצאים בחקירות, או האם הם נמצאים בשלב טרום חקירה.

שמואל פניאל: ישנה תחנה נוספת שעליה נדבר בהמשך, שגם היא גורמת לעיכוב.

שמואל פניאל: לכן, אני מסכים שיכול להיות שיש תיקים שנמצאים אצלנו כרגע מעל שנה, אבל לא בתחום החקירות.

שאול יהלום: אני לא מבין את דברייך.

שאול יהלום: נכנס תיק, מגישים תביעה והיא עוברת מיד לחקירות.

שמואל פניאל: היא לא עוברת מיד לחקירות.

שמואל פניאל: אנחנו קודם כל בודקים האם האדם מופיע ברישומים שלנו, האם יש לגביו חומר כלשהו, כי ייתכן ולא צריך לשלוח אותו לחקירה בכלל.

שמואל פניאל: והיה וצריך לשלוח אותו לחקירה כי הוא לא מופיע אצלנו ברישומים, מכינים חומר ורק אז שולחים אותו לחקירה.

שאול יהלום: כאשר אתה אומר שיש יותר, אתה מתכוון לפני החקירה או אחרי החקירה?

שמואל פניאל: גם לפני וגם אחרי.

שמואל פניאל: יש לנו שני שלבים של עיכובים.

שמואל פניאל: את השלב הראשון של החקירה שהוא הקריטי, פתרנו.

שמואל פניאל: בשלב השני שבו קיימים תיקים שהם לפני חקירה ותיקים שהם לאחר חקירה, יש לנו עדיין עיכוב.

שמואל פניאל: לכן ביקשנו עכשיו תוספת כוח אדם, שאושר בחלקו, כדי לקיים מבצע לצמצום הפערים האלה, שאנו יכולים להסביר לכם עליו אחר כך.

שמואל פניאל: אני מסכים שבשלב הזה של תיקים שנמצאים לפני חקירה או אחרי חקירה, יש עיכוב.

שאול יהלום: עיכוב של כמה זמן?

שמואל פניאל: אני יכול לומר לך שהתיקים האחרונים שיש לנו במלאי כרגע הם מאפריל 2003.

שאול יהלום: מה אכפת לאזרח שאתה קורה לזה בדיקה, חקירה, טרום בדיקה, טרום חקירה, טרום החלטה?

שאול יהלום: מה אכפת לחוקר?

שאול יהלום: החוקר יכול גם לבדוק ברישומים.

שאול יהלום: אין מחלוקת על העובדות שנאמרו כאן.

שאול יהלום: במקום שנשלח לכל אחד מכם פרחים ונגיד לכם כל הכבוד, אנו שומעים כי יש תיקים שלא טופלו מאפריל 2003, כיוון שהם נמצאים בשלב של טרום חקירה.

ואסל טאהא: זו בירוקרטיה שגורמת לכישלונות.

שאול יהלום: צריך להיות תהליך.

שאול יהלום: החוקר יכול לבדוק גם את הרישומים.

שאול יהלום: אם אני מגיש עכשיו בקשה ומחכה חודשים ושנים לתשובה, ועל כן זה לא משנה באיזה שלב אני נמצא.

שאול יהלום: אותי מעניין דבר אחד, מתי האדם שפנה יקבל תשובה.

שאול יהלום: זה לא מעניין אותנו הבירוקרטיה שלכם.

שאול יהלום: אנחנו רוצים שכאשר אדם פונה, יהיה זמן סביר בו הוא יקבל תשובה, 50-60 יום.

שאול יהלום: מה שקורה ברחביה צריך להיות גם במזרח ירושלים.

אילן מורנו: אני רוצה לומר, שאני מייצג את המוסד לביטוח לאומי ולא את כל מדינת ישראל, כך שאין צורך שנתנצל בשם מדינת ישראל.

אילן מורנו: אנחנו עושים את כל המאמצים כדי למלא את הייעוד שלנו.

עסאם מח'ול: אנחנו לא חושבים שאתם עושים את כל המאמצים.

עסאם מח'ול: אנחנו חושבים שאתם עושים את המאמצים בכיוון ההפוך.

אילן מורנו: דעתי היא הפוכה.

עסאם מח'ול: זה לא חשוב, התוצאות מדברות בעד עצמן.

אילן מורנו: עוד מעט נדבר על התוצאות.

אילן מורנו: אני סבור שהמוסד עושה את כל המאמצים, אלא שאנחנו ביקשנו תגבור של כוח אדם למזרח ירושלים ייחודי מאוד, שצריך להיות דובר ערבית.

אילן מורנו: אנחנו לא יכולים להעביר כוח אדם ממקום למקום.

אילן מורנו: מזה שנתיים, תקני כוח האדם שלנו פחתו.

אילן מורנו: כאשר פנינו לידידי מהאוצר שיושב לצידי ושותק, תוספת תקציב, התשובה היתה לא.

אילן מורנו: היה משא ומתן של שנה עם האוצר, כדי שבסופו של דבר נקבל תשובה שלילית.

אילן מורנו: לקחנו מהרזרבות שלנו, שהם מועטות, והעברנו למשרד הזה.

אילן מורנו: זה אפשר לנו לפתור רק את הבעיה של חקירות, כי בחלק מן החקירות ניתן להיעזר בחוקרי חוץ ואילו בתהליך של קבלת ההחלטה, חייב להיות על ידי פקיד תביעות מוסמך, חייב להיות חלק מתקן המוסד.

אילן מורנו: כלומר, חייבים לגייס עובדים נוספים.

אילן מורנו: אי אפשר לעשות את זה באמצעות חברות חוץ.

אילן מורנו: התקן לא גדל.

אילן מורנו: שמואל עובד עם אותו מספר עובדים שהוא עבד איתם לפני שנה.

עסאם מח'ול: אז תתנה את קבלת העובדים בידיעת השפה הערבית.

עסאם מח'ול: יש אנשים שהם דוברים עברית וערבית.

שאול יהלום: אתה בעצם אומר לי שאתה לא מסוגל לפתור את הבעיה.

אילן מורנו: לא.

עסאם מח'ול: אני חושב שמר מורנו הוא לא הכתובת.

שאול יהלום: אם זו התשובה, אנחנו נעשה הפסקה ונבקש מהשר והמנכ"ל לבוא לכאן ולהסביר את הדברים.

שאול יהלום: אתמול רציתי לאכול לחם וריבה.

שאול יהלום: היה לי לחם אבל לא היתה לי ריבה, אז קניתי מרגרינה ומרחתי על הלחם.

שאול יהלום: אחר כך הייתי עוד רעב.

שאול יהלום: אתה אומר לי, שיש לך לחם טרי, אבל כל עוד שלא יהיה לך את הריבה, לא יהיו לך פקידי תביעות, אז לא תאכל.

ישראל בוכריץ: כיוון שאני מנהל חדש, אני רואה את הדברים כאדם זר במערכת.

ישראל בוכריץ: בראשית הדברים אני רוצה לומר, כי אכן נעשים מאמצים כנים לפתור את הבעיה.

ישראל בוכריץ: את הנושא של החקירות פתרנו.

ישראל בוכריץ: קצב העבודה הוא סביר בהחלט.

ישראל בוכריץ: אנחנו תוך חודשים-שלושה נגיע לעבודה שוטפת.

ישראל בוכריץ: בנוגע לקבלת ההחלטה על קבלת תושבות, אמר היו"ר כי אנחנו צריכים לעמוד בקצב עבודה כמו בכל יתר המקומות במדינת ישראל, אלא שיש בכל זאת שונות.

ישראל בוכריץ: הנושא של התושבות במזרח ירושלים כמעט ולא קיים באף סניף אחר במדינת ישראל.

ישראל בוכריץ: אנחנו מתמודדים עם משהו שלא קיים בשום סניף אחר בביטוח הלאומי.

ישראל בוכריץ: זה תהליך עבודה שלא קיים בשום סניף אחר.

ישראל בוכריץ: התהליך הזה דורש משאבים אחרים לגמרי.

ישראל בוכריץ: נדרש כמעט כוח אדם כפול לצורך קבלת החלטה.

ישראל בוכריץ: צריך לומר גם כי ישנן תביעות חוזרות ונשנות של אותו אדם.

ישראל בוכריץ: התהליך היום הוא תהליך של דלת מסתובבת.

ישראל בוכריץ: ברגע שתושבות נדחית בגלל סיבה כלשהי, אותו אדם יכול להגיד מיד עוד בקשה בשינוי כתובת, או אפילו עם אותה כתובת.

ישראל בוכריץ: ב-40% מהתיקים אנו מתמודדים עם תביעות חוזרות ונשנות.

ישראל בוכריץ: כלומר, יש לנו עומס מעבר לעומס שקיים באוכלוסייה שקיימת בשאר המקומות במדינת ישראל.

ישראל בוכריץ: ישנם מספרים אינסופיים שאנחנו מתמודדים איתם.

ישראל בוכריץ: יכול להיות מצב של 10 חקירות לאותו אדם.

ישראל בוכריץ: דבר כזה מעמיס על המערכת.

ישראל בוכריץ: אנחנו קיבלנו תוספת של 6 פקידים סך הכל.

ישראל בוכריץ: כרגע קיבלנו 3 פקידים, כאשר אנו מכשירים כעת עוד 3 פקידים.

ישראל בוכריץ: כל הפקידים האלה יתחילו לעזור לנו בדברים הפשוטים תחילה, אבל אחר כך הם יצטרכו לעבור תהליך של הכשרה.

ישראל בוכריץ: למרות העומס הרב, אנו מעריכם שבכדי לחסל את כל המלאי תידרש שנה.

ישראל בוכריץ: אני יכול לראות לכם את התהליך בהתאם לחישובים מתמטיים, כמה תיקים נכנסים וכמה כל פקיד עושה.

ישראל בוכריץ: שנה מהיום אנו נוכל לחסל את כל הפיגורים הקיימים היום.

ישראל בוכריץ: צריך לזכור, שאנחנו רק עכשיו נכנסים למבצע וכל הזמן עד היום צברנו מלאי שלא טופל.

שאול יהלום: אני רוצה להפסיק את הישיבה, משום שאני לא מוכן לקבל תשובה כזו.

שאול יהלום: אני לא מוכן לשמוע שייקח לכם שנה שלמה לסיים את הטיפול במלאי.

שאול יהלום: תחשוב על כך שיש גם תיקים שכבר שוכבים שם שנה.

שאול יהלום: כלומר, ייתכן מצב בו אדם יחכה שנתיים עד שיטפלו בתיק שלו.

ישראל בוכריץ: אני אמרתי שבעוד שנה, יהיה לנו פיגור של שנה.

שאול יהלום: שנה זה הרבה זמן.

שאול יהלום: אני לא מוכן לקבל את זה.

ישראל בוכריץ: אנחנו גם לא מוכנים.

שאול יהלום: אז נפסיק את הישיבה ונכנס ישיבה נוספת דחופה, בהשתתפות שר הרווחה, מנכ"ל משרד הרווחה ומנכ"ל המוסד לביטוח הלאומי.

שאול יהלום: אנחנו לא מוכנים לקבל תשובות כאלה.

שאול יהלום: אנחנו לא מוכנים לטרטר אוכלוסייה שלמה, ולומר כי רק בעוד שנה ייגמר הפיגור.

שאול יהלום: אנחנו חושבי שצריכה להיות כאן מהפכה מחשבתית, גם בדרך שבה הדברים נעשים.

שאול יהלום: אי אפשר להבדיל בין חקירות לבין בדיקות, ולומר כי הפיגור בחקירות ייגמר אבל בבדיקות לא.

ישראל בוכריץ: אנחנו הולכים מהתקופה הארוכה ביותר אל התקופה הקרובה ביותר.

ישראל בוכריץ: כלומר, אנחנו מטפלים קודם בתיקים הותיקים יותר.

שאול יהלום: בתחילת הישיבה הרגשתי שאנחנו הולכים בדרך הנכונה, למרות דבריה של עו"ד לימור יהודה.

שאול יהלום: אני חשבתי שאני יכול ללחוץ עליכם ועוד שלושה-ארבעה חודשים הכל ייגמר.

שאול יהלום: לפתע התברר לנו על ידי עו"ד פארס שזה לא נגמר בתחום החקירות.

עסאם מח'ול: אני מקבל את הכיוון של הסיכום שמציע היו"ר.

עסאם מח'ול: אני חושב שהכתובת הם לא האחראיים המקומיים, אלא קובעי המדיניות.

עסאם מח'ול: אותה הערה שהעיר היו"ר לגבי שלב טרום חקירה, היא באה מתוך הצגת הדברים של נציגי המוסד לביטוח לאומי.

עסאם מח'ול: אני חושב שאנחנו צריכים לשאול, האם הם שמים את כל האמת על השולחן או שהם מנסים להסתיר מאיתנו משהו.

ואסל טאהא: אני מצטרף לדבריו של חה"כ מחול.

ואסל טאהא: אני רוצה לומר שמיון תיקים לפי תושב או לא תושב, זו סיבה עיקרית לעיכוב.

ואסל טאהא: אני חושב צריך להתחשב בתושבים האלה.

ואסל טאהא: הם אזרחים של מדינת ישראל, שייכים למדינת ישראל ולא שייכים למדינת ישראל.

ואסל טאהא: הם שייכים לגדה ולא שייכים לגדה העניין הוא עניין פוליטי ולכן צריך לקבל תשובות בנוגע לכך.

ואסל טאהא: אני חושב שהנוכחים כאן היום אינם הכתובת, כפי שאמר חה"כ מחול.

ואסל טאהא: הממשלה והמדיניות שלה, היא האחראית.

ואסל טאהא: אני חושב שהמוסד לביטוח הלאומי לא צריך להדגיש את הנושא הזה כעניין קובע.

ואסל טאהא: מדובר באזרחים תושבי ירושלים.

ואסל טאהא: כאשר יש לחצים על המשרד להזיק לאזרחים האלה ולקטרג אותם, זה מה שקורה.

ואסל טאהא: זו הסיבה לעיכוב הגדול.

שמואל פניאל: זה לא נכון.

ואסל טאהא: אז מה הסיבה לעיכובים?

ואסל טאהא: לא ייתכן שתעכבו תיקים במשך 18 חודשים.

ואסל טאהא: במשרד הפנים בירושלים יש את אותו הסיפור.

ואסל טאהא: אני חושב שהמשרד לביטוח לאומי, שמטפל בבעיות אנושיות, צריך לצאת עם תוכנית של התייעלות.

ואסל טאהא: אני רוצה לשאול, מהו אחוז חוקרי החוץ שבהם אתם משתמשים.

ואסל טאהא: אני חושב שבפרק זמן של חודשיים-שלושה, שבו תהיה תוכנית, אתם תוכלו לפתור את כל הבעיות ולתת תשובות לאנשים.

ואסל טאהא: אסור להתיר את האנשים האלה תלויים בין שמיים לארץ.

לימור יהודה: אני רוצה לומר, כי מדובר באנשים עם זכויות בסיסיות לקיום, זכות לבריאות, וחובת המדינה לספק אותם.

לימור יהודה: אם המוסד לביטוח הלאומי לא מסוגל לעשות את החקירות בזמן, יש חובה מכוח החוק, לשלם את תשלומים האלה.

לימור יהודה: לא צריך לחכות לחקירות ואז לשלם.

לימור יהודה: האנשים האלה הם תושבי מדינת ישראל, הם מחזיקים תעודות זהות ויש להם זכות לקבל את הקצבאות.

לימור יהודה: לכן, הנטל הוא על המוסד לביטוח לאומי, להוכיח שלא כך.

לימור יהודה: כל עוד הם לא מוכיחים את זה, הם צריכים לשלם.

לימור יהודה: אני לא מסוגלת להבין איך אנשים יכולים לחיות בלי ביטוח בריאות ובלי קצבאות בסיסיות לנכות, לזקנה למקבלי הבטחת הכנסה ודמי אבטלה.

לימור יהודה: חודשיים זה מקסימום שאדם יכול החזיק בלי הקצבאות האלה.

שאול יהלום: מר בוכריץ, אתה נכנסת לתפקיד רק לפני חודשיים כאדם חיצוני, אבל אנחנו עוסקים בנושא הזה הרבה יותר זמן.

שאול יהלום: אם היום היינו עוסקים בנושא הזה פעם ראשונה והיית אומר את הפתרון שלך, היינו מתווכחים איתך, אבל לפחות היינו חושבים שיש פה איזושהי התקדמות.

שאול יהלום: אנחנו עוסקים בעניין הזה כבר שנה.

ישראל בוכריץ: אבל רק עכשיו קיבלנו את כוח האדם הדרוש.

שאול יהלום: המוסד לביטוח הלאומי צריך לרכז את כל העובדים שלו, אפילו מנצרת והמשולש, שדוברים ערבית, ולערוך מבצע של שלושה חודשים.

שאול יהלום: אתם יכולים להביא את העובדים האלה לשבועיים למזרח ירושלים, לשכן אותם בבית מלון, והם יהיו פקידי תביעות לחודש.

שאול יהלום: חסרה לי כאן תוכנית חירום שלכם.

שאול יהלום: אחרי שאנשים מחכים כל כך הרבה זמן לתשובה, אני לא יכול להסכים לכך שרק בעוד שנה ייגמר הטיפול בכל התיקים.

שמואל פניאל: היו"ר בעצמו ביקש לסיים את הטיפול בתיקים בתחום החקירות והתביעות עד מרץ 2003, ואכן זה מה שעשינו.

שאול יהלום: זה נכון.

שמואל פניאל: אז מהי הטענה?

שאול יהלום: עכשיו השאלה היא אחרת.

שאול יהלום: בהנחה שהמוסד לביטוח הלאומי, בהנחה שהוא יכול להתיישר ולהביא חוקרים ופקידים, כמה זמן דרוש לו לגמור את כל הפיגור של מזרח ירושלים, כך שכל תביעה תקבל תשובה אחרי 60 יום?

שאול יהלום: התשובה שאני קיבלתי, היא שנה.

שאול יהלום: אני לא מוכן לקבל את התשובה הזו.

שמואל פניאל: אני מוכן לתת תשובה אחרת.

שמואל פניאל: בהנחה שהוועדה תסייע לנו בשינויי חקיקה קלים, אנו נוכל לפתור את הבעיה ב-60 יום.

שאול יהלום: אני רוצה לסכם את הישיבה.

שאול יהלום: אני מבקש ממנהלת הוועדה לשלוח מכתב לשר, למנכ"ל המשרד ולמנכ"ל המוסד לביטוח הלאומי.

שאול יהלום: בוועדה הוצג כי הביטוח הלאומי מוכן להתחייב כי הפיגור בטיפול בתיקי מזרח ירושלים יסתיים תוך שנה אחת.

שאול יהלום: הוועדה אינה מוכנה בשום אופן לפתרון זה, כיוון שהפיגורים הם ארוכים מאוד ורבים מאוד.

שאול יהלום: לכן, הוועדה תתכנס תוך שבועיים עם השר והמנכ"לים לדיון בנושא.

שאול יהלום: הוועדה תובעת מהמוסד לביטוח הלאומי למצוא פתרונות כאלה, שכל הפיגורים הממושכים והמתישים יסתיימו תוך שלושה חודשים מהיום.

שאול יהלום: תודה רבה הישיבה נעולה.